美國警察

美國嘅警察系統，係美國聯邦嘅罪案司法體系入邊，三大主要分支組成之一，另外兩個係法院同懲教系統。雖然每個分支組成都係各自獨立運作嘅，三個部分喺埋一齊，就會組成咗由對罪案疑犯嘅調查到罪行懲處嘅管理嘅鏈條。
警察係管治體系度執法部門嘅基本構成，喺美國入邊有就成17,985個警察部門，包括咗城市警察局、縣（郡）警辦公室、州警/高速路巡警，仲有聯邦嘅執法部門。呢啲部門嘅執法作用係有：對疑似存在嘅罪行做調查，將調查結果轉介州或聯邦嘅檢控官，同喺司法工作展開前暫時扣留啲疑犯。而各層級嘅執法部門都有職責，去遏制罪行，同防範啲罪行嘅成功實施。其他啲職責，會包括服從同執行由法院發出嘅花令紙、手令或者其他指令。
警察部門同時仲要參與幾樣事務，譬如喺出現緊急情況同其他對公眾安全嘅威脅時候，係要率先響應執行職務；保護啲特定嘅公共設施同基建；維持公共秩序；保護公職人員；管理部分嘅拘留設施（通常係地方層面嘅）。

史
開初美國地方係冇職業嘅警隊，主要係由臨時召集嘅公民組成啲巡邏隊（patrol），去維持社會嘅秩序。1631年4月，波士頓市成立咗第一支警察組織——夜巡警，係義務兼職性質嘅，冇糧出。到1721年當地就第一個設立咗有薪警察。1789年華盛頓總統簽署咗命令，成立咗第一個聯邦執法部門——法警局。而喺1835年德薩斯州就成立咗第一個州警組織——德州巡邏騎警隊。羅拔·卑利喺1829年創建咗倫敦警務處，標誌咗現代警務嘅誕生，美國各城市就跟著效仿返倫敦大都市警察制度，設立下轄嘅警察機構。
美國南方（蓄奴州份）嘅城市守衛隊（city guards），係喺1830年成立，前身係白人奴隸巡邏隊（slave patrols），目的在於監視同恐嚇城市入邊嘅黑人群體，同時會追捕走甩嘅奴隸，懲罰違規奴隸同打壓組織反抗嘅奴隸；北方出現嘅職業警隊（亦係白人男為主要成員），係隨著城市化嘅發展而發端，喺波士頓（1838年第一個成立咗市立警察部門）、紐約、芝加哥等地出現嘅市立警察部門，初頭係偏向咗打壓新移民、工會、少數族裔、低收入人士等，啲所謂嘅「社會唔穩定因素」、「危險低下階層」嘅「騷亂」。喺1850年代芝加哥市政府成立咗警察局時，話過「城市發展必須要遏制密集人口入邊嘅唔穩定因素」。喺鍍金時代（1870年代～1900年），警察局就為咗啲作為市政府金主嘅企業主，去打壓啲工人運動。
最初階段度，啲警察局係受到咗市政府同選區領袖嘅控制，選拔警員嘅標準係以政治嘅忠誠度做主要條件，令到咗警隊係帶有好重嘅家族、族裔同兄弟會關係嘅特徵，啲警員由於未經訓練質素參差，針對弱勢群體嘅貪腐同暴力成為咗常態。由19世紀尾開始美國推行咗公務員改革（包括警隊嘅改革），入職考試同訓練一定程度係提升咗啲警察嘅質素。1920年代之後，啲改革者亦致力於修正貪腐、以權謀私、野蠻執法等問題，同盡力擺脫埋地方政治力量嘅影響。隨著1930年代汽車大規模生產同普及，警局開始用警車巡邏替代徒步巡邏，縮短咗出警嘅時間，提升專業化同高效率嘅改革目標。但呢陣警員嘅職業，仲係當成藍領工種，即係只要有強健身體嘅人都可以去做。
到1960年代，艾盧華雲（Earl Warren）擔任最高法院嘅首席大法官時候，繼續改革咗警隊啲問題，有幾個具里程碑意義嘅裁定，極大改變咗成個嘅調查執法程序，譬如1964年嘅Escobedo 訴 Illinois案，係裁定咗警察唔可以行刑逼供、疑犯有權喺審問時要求律師一齊出席；1966年嘅Miranda 訴 Arizona案，係要求警方喺逮捕疑犯嘅嗰刻，要向疑犯告知佢受憲法保護嘅權利（即依家鎖人時常見嘅「米蘭達警告」）。而對於警員職業嘅深入專業化，例如對候選警員嘅學歷背景要求，警務專業培訓等，喺1970年代尾開始發展。到1990年代中期之後，聯邦撥出高達100億美金支援州同地方警局，做更多嘅警務改革，大中城市、細城鎮同鄉村嘅警務活動，都有覆蓋進行咗改革項目，以提升社區嘅警務質素。

總體規模
美國警察部門，包括有聯邦警察、州警、地方（市縣、鎮）警、校警、醫院警察、郵局警察、公園警察、機場警察、港口碼頭警察等，其中地方度嘅警察係佔咗絕對多數、州警排第二，聯邦層面同校警人數大致相當，醫院、郵局嘅就最少。根據勞工統計局（BLS）嘅統計，截至2014年5月，全國共有警員近64萬人，各個系統嘅警員人數如下：
地方政府：547,520人
州政府：59,030人
大學同職業學校：12,570人
聯邦行政部門：11,690人（唔包聯邦調查局、海關暨邊境保護局等執法機構）
中小學：3,310人
社區學院：2,770人
醫院：1,270人
郵局：460人

特點
聯邦同各州嘅警察，分別行使由聯邦同州所賦予嘅警察權力。而州入邊啲地方嘅警察權力，係由各州自行決定嘅，除咗聯邦警察外，州警、市警同郡警長仲有私人保安，同聯邦政府係冇任何嘅從屬上下關係，都係受地方政府嘅獨自管理嘅。以行政分級係可以分聯邦警察、州警同地方警察三層，而各層級警察組織係各司其職，獨立運作同向對應自治區域嘅負責。美國警察嘅主要任務係執行地方、州或聯邦法令，去保護民眾嘅生命同財產安全，大致係有三部分嘅職責組成：維持秩序、執法同埋服務民眾。

辨識
美國警察部門啲制服種類好多而且唔統一，大都係用金屬徽章做初步識別手段，會戴喺身度，徽章通常刻有同持有人相匹配嘅唯一識別冧巴。同時為咗更容易識別，唔少州都有法律限定，執法人員以外嘅人唔可以穿帶類似嘅金屬徽章。一般講郡縣警察部門頒發嘅徽章，係採用五、六或七角星嘅形式，而城市警察部門就採用盾牌嘅設計。

聯邦警察
係司法部（U.S. Department of Justice, DOJ）同國土安全部（Department of Homeland Security, DHS）轄下嘅機構，仲有美國國會警察局(USCP)。其中國土安全部下轄嘅警察，通常稱之為檢查員（Inspector），而司法部嘅就係探員（Agent）。聯邦機構嘅主要職能，係執行各聯邦法律，維持美國華盛頓特區嘅治安，仲有打擊全美入邊嘅重大罪行等。

州警
由各州政府設立嘅警察機構，一般只執行本州嘅法律，唔受聯邦嘅管轄同約束，而對各自嘅州長負責。成員一般有州騎警（State Troopers）或高速路巡警（Highway Patrol Officers），絕大部分州直接係叫騎警（Trooper），唯獨加州高速路巡警係叫State Traffic Officer。而第一個成立咗州警嘅德州，仲會叫騎警做游俠（Rangers）。另外仲有獄警（cooperationofficer，CO ）。
騎警一般係喺地方警察管轄地之外執法，如州界公路嘅巡邏同處理交通意外等，所以啲州警嘅執法範圍唔係好大。州警局嘅局長大多由州長親自任命。

地方警察
一般地方層面嘅警察（Police Officer），係成個美國警察體系入邊最主要嘅組成。喺地方度，有著由縣（郡）政府同城市政府各自設立嘅警察機構，亦係互不從屬。其中屬於市政府嘅係警察局（Police Department， PD），而郡縣度嘅就係治安官署（Sheriff’s Department）或警長辦公室（Sheriff’s Office），有啲就仲搞多咗個郡警察局（County Police Department）。有啲大學或港口等個別場地，亦可以單獨設立警察局。市警察部門嘅警員係叫Police Officer或Officer，而縣警部門嘅警員就係叫Sheriff's Deputy或Deputy。呢啲部門承擔咗絕大多數嘅治安維持，範圍包括轄區內嘅交通、治安、巡邏、調查等。

治安官
郡縣嘅治安官/縣警長（Sheriff），係源自中世紀英國徵稅官「shire reeve（郡長）」一詞，喺某啲州嘅治安官，仲係同樣擔負著收稅嘅工作，因為郡縣部門度唔夠人。治安官/縣警長係通過選舉產生嘅（羅德島同夏威夷兩州例外），並唔一定要係正規訓練嘅警務出身，係會有政黨背景同政務官嘅性質，會負責返郡縣入邊嘅執法工作。而一般由啲鎮民選出嘅鎮警（Marshal），就歸縣治安官嘅管理。阿拉斯加州因當地冇郡（County）一級嘅建制，就冇治安官。
治安官相對其他嘅地方政府官員，會有更高嘅自主權。郡入邊尤細規模嘅地區，郡警長就會係集合咗罪案司法體系，三個唔同嘅職能於一身。大多州入邊嘅治安官，又屬於憲法官員（Constitutional Officer），係郡一級層面必須配備嘅角色，通常負責郡或市法庭度，保衛同押送任務嘅治安官或警察，會係叫法警（Bailiffs，而唔係Marshals）。治安官仲會負責向居民發送花令紙同傳票，同時大多數郡治安官機構仲要負責埋地方監獄嘅管理，有啲郡縣警長仲會兼任監獄長。
有啲郡縣政府為咗控制返當地治安官嘅權力範圍，就會再設立多返個郡警察局，部門首長受政府嘅控制，要向郡政府委員會報告同聽從郡政府嘅指令，而限制咗治安官嘅權力喺監獄（Jail）同訴訟程式事務（Legal Process）度。

市警局
城市嘅警察局局長，通常係由市政府或警察委員會任命嘅公務員，一般要求係要有正規專業訓練同履歷背景。城市警察嘅具體管理形式聯邦係冇劃一嘅規限，喺採用獨任市長制嘅城市，市警察局由市長負責，而採用議會制嘅城市，警察機構就由警察委員會負責。城市警察係美國公共服務機構入邊最龐大、最重要嘅組成部分。據估算受僱城市警察局嘅正規警員，佔咗全美正規警察總數嘅四分三。全美唔同嘅城市警察局，由於制度唔一樣，各自啲機構規模同日常任務等都會有好大差異，而市警察局嘅內設機構亦會相差好多。而城市警員執法同服務範圍都會大過縣治安官，除咗巡邏、查案外，仲會處理日常市民遇到嘅一般社會問題。